b"\n_START_ARTICLE_\nMaximian Herculius\n_START_PARAGRAPH_\nMarcus Aurelius Valerius Maximianus Herculius (ca. 250 \xe2\x80\x93 juli 310) var romersk kejser 286-305 og 307-310, kendt som Diocletians medhersker._NEWLINE_Han var officer af pannonisk bondesl\xc3\xa6gt, som havde k\xc3\xa6mpet sig op gennem systemet og var krigskammerat med kejser Diocletian. \xc3\x85ret efter dennes magtovertagelse blev han medkejser i Vesteuropa. I realiteten var han underkejser og synes at have v\xc3\xa6ret loyal._NEWLINE_Maximian gjorde Milano til sin hovedstad og for f\xc3\xb8rste gang reducerede Rom til en provinsby. Generelt synes han at have arbejdet energisk p\xc3\xa5 at genoprette ro og sikret gr\xc3\xa6nserne bl.a. ved omfattende felttog mod germanerne. England var 286-297 tabt efter et mytteri, men bragtes atter under kontrol af Maximians svigers\xc3\xb8n og underkejser Constantius I Chlorus. Over for Senatet optr\xc3\xa5dte Maximian gennemg\xc3\xa5ende meget autorit\xc3\xa6rt, mens hans deltagelse i kristenforf\xc3\xb8lgelserne var mere halvhjertet._NEWLINE_Ved Diocletians abdikation 305 afgik Maximinus modvilligt, men da hans s\xc3\xb8n Maxentius \xc3\xa5ret efter ved efterf\xc3\xb8lgeren Constantius' d\xc3\xb8d udn\xc3\xa6vnte sig til hersker, gik den gamle atter ind i politik og udr\xc3\xa5btes til kejser for at st\xc3\xb8tte s\xc3\xb8nnen. De f\xc3\xb8lgende \xc3\xa5r blev meget forvirrede. F\xc3\xb8rst nedk\xc3\xa6mpede Maximian og Maxentius Constantius' officielle efterf\xc3\xb8lger og sikrede derefter vestriget mod milit\xc3\xa6r indgriben fra \xc3\xb8st. 308 blev de uvenner, \xc3\xa5benbart p\xc3\xa5 grund af Maximians ambitioner; han blev fordrevet til Frankrig efter et mislykket fremst\xc3\xb8d mod Rom og samarbejdede herefter med Konstantin I den Store, som var blevet hans svigers\xc3\xb8n. 310 br\xc3\xb8d han ogs\xc3\xa5 med Konstantin, blev fanget af ham og d\xc3\xb8de i f\xc3\xa6ngslet under mystiske omst\xc3\xa6ndigheder (mord eller selvmord)."